Kô, laat ons sing! | Netwerk24
Kô, laat ons sing!
Gaste by Carols with the Stars kry die geleentheid om aan die gemeenskap terug te gee. Hier by die leë winkeltrollies wat Vrydag (08/11) by die ingange na die Laerskool Willem Postma volgelaai kan word met kos-skenkings sodat mense in nood voor Kersfees 'n pakkie kos kan ontvang, is van links Fusi Motaung (Pick n Pay Preller Walk), Surita le Roux (Willem Postma), Shane Adams (Pick n Pay Preller Walk) en Leonard Botha (organiseerder: Carols with the Stars).Foto: Lientjie Mentz
Die klank van Kersliedjies gaan Vrydag (08/11) vanaf die sportveld van die Laerskool Willem Postma in Dan Pienaar opklink wanneer die jaarlikse Carols with the Stars-konsert aangebied word.
Juanita du Plessis en haar kinders Franja en Ruan Josh gaan van hul liedjies op dié gratis vertoning sing en ook die gehoor in die sing van Kersliedjies lei.
Dit is die eerste keer dat die drie saam in een groot vertoning in Bloemfontein gaan wees.
"Dit is 'n groot voorreg om saam met twee van my drie kinders op te tree," het Juanita aan Bloemnuusgesê.
Sy sê dit is vir haar altyd heerlik om in Bloemfontein op te tree.
"Die gehore is baie vriendelik. Ek probeer om ten minste een keer 'n jaar in die stad op te tree."
Voor hul vertoning gaan Bloemfonteiner Cèzanne Yzelle die gehoor op 'n paar liedjies trakteer en Mario Lategan, 'n seremoniemeester op die geleentheid, gaan hom by haar aansluit.
Daar sal winkeltrollies waarin skenkings geplaas kan word by ingange na die sportveld wees.
Die publiek kan deur die Zola Budd-hek en die Volvo-hek aan die sportveld se kant van die skool toegang verkry.
Mense wat hulle ingeskryf het vir die kompetisie waarin die splinternuwe Ford Figo 1,5 AMB, geborg deur Pick n Pay Preller Walk, gewen kan word, moet teenwoordig wees om 'n kans te staan om dié motor te wen. Inskrywings kan nog tot vandag (07/11) in die gemerkte houer by Preller Walk gesit word.
'n Bonus vanjaar is die Campmaster Roadster-sleepwaentjie wat deur die Preller Walk-winkel­sentrum geborg word en ook op dié aand gewen kan word. Inskrywings kan ook net tot vandag in die gemerkte houers in die sentrum geplaas word.
Konsertgangers moet stoele of 'n kombers om op te sit en 'n piekniekmandjie saamneem. Daar sal ook kosstalletjies wees.